[image: ਗਰਭ ਡਿੱਗਣ ਨੂੰ ਗੰਭੀਰਤਾ ਨਾਲ ਲੈਣਾ ਜ਼ਰੂਰੀ ਹੈ]
ਸਮਰਥਨ ਦਰਸਾਉਣ ਲਈ ਇੱਕ ਮਾਰਗਦਰਸ਼ਿਕਾ
ਇਹ ਸਮਝਣਾ ਕਿ ਗਰਭ ਡਿੱਗਣ ਦੇ ਅਨੁਭਵ ਇੱਕ-ਦੂਜੇ ਤੋਂ ਕਿਵੇਂ ਵੱਖਰੇ ਹੋ ਸਕਦੇ ਹਨ 
ਗਰਭ ਡਿੱਗਣ ਦਾ ਅਨੁਭਵ ਹਰ ਵਿਅਕਤੀ ਲਈ ਵੱਖਰਾ ਹੁੰਦਾ ਹੈ, ਜਿਸ ਵਿੱਚ ਉਨ੍ਹਾਂ ਦੇ ਸਾਥੀ ਅਤੇ ਪਿਆਰੇ ਵੀ ਸ਼ਾਮਲ ਹਨ। 
ਇਹ ਸਮਝਣਾ ਕਿ ਕੋਈ ਵਿਅਕਤੀ ਕਿਹੜੀਆਂ ਵੱਖ-ਵੱਖ ਭਾਵਨਾਵਾਂ ਵਿੱਚੋਂ ਗੁਜ਼ਰ ਰਿਹਾ ਹੋ ਸਕਦਾ ਹੈ, ਤੁਹਾਨੂੰ ਉਸਦੀ ਬਿਹਤਰ ਢੰਗ ਨਾਲ ਸਹਾਇਤਾ ਕਰਨ ਵਿੱਚ ਮਦਦ ਕਰ ਸਕਦਾ ਹੈ।
ਇਸਨੂੰ ਧਿਆਨ ਨਾਲ ਸੁਣੋ ਕਿ ਉਹ ਕਿਵੇਂ ਦਾ ਮਹਿਸੂਸ ਕਰ ਰਹੇ ਹਨ
ਸਹਾਇਤਾ ਕਰਨ ਦੀ ਸ਼ੁਰੂਆਤ ਉਨ੍ਹਾਂ ਦੇ ਕਹੇ ਅਨੁਸਾਰ ਚੱਲਣ ਨਾਲ ਕੀਤੀ ਜਾ ਸਕਦੀ ਹੈ। ਜੇਕਰ ਉਹ ਆਪਣੇ ਮਨ ਦੀ ਗੱਲ ਕਰਨਾ ਚਾਹੁੰਦੇ ਹਨ, ਤਾਂ ਬਿਨਾਂ ਕੋਈ ਰਾਏ ਕਾਇਮ ਕੀਤੇ ਉਨ੍ਹਾਂ ਦੀ ਗੱਲ ਸੁਣਨ ਲਈ ਮੌਜੂਦ ਰਹੋ। 
ਜੇਕਰ ਉਹ ਗੱਲ ਕਰਨ ਦਾ ਮਨ ਨਹੀਂ ਰੱਖਦੇ, ਤਾਂ ਉਨ੍ਹਾਂ ਦੀ ਇਕਾਂਤ ਜਾਂ ਚੁੱਪ ਰਹਿਣ ਦੀ ਲੋੜ ਦਾ ਸਤਿਕਾਰ ਕਰੋ।
ਉਨ੍ਹਾਂ ਨੂੰ ਪੁੱਛੋ ਕਿ ਉਨ੍ਹਾਂ ਨੂੰ ਕਿਸ ਚੀਜ਼ ਦੀ ਲੋੜ ਹੈ ਅਤੇ ਫ਼ੈਸਲਾ ਉਨ੍ਹਾਂ ਨੂੰ ਆਪ ਕਰਨ ਦਿਓ। ਹੋ ਸਕਦਾ ਹੈ ਉਹ ਗੱਲ ਕਰਨਾ ਚਾਹੁਣ ਜਾਂ ਸਿਰਫ਼ ਤੁਹਾਡਾ ਸਾਥ ਚਾਹੁਣ।   
ਹਰ ਭਾਵਨਾ ਮਹੱਤਵਪੂਰਨ ਹੈ
ਗਰਭ ਡਿੱਗਣ ਬਾਰੇ ਕਿਸੇ ਵਿਅਕਤੀ ਦੀਆਂ ਭਾਵਨਾਵਾਂ ਦਿਨ-ਪ੍ਰਤੀ-ਦਿਨ ਜਾਂ ਲੰਬੇ ਸਮੇਂ ਦੌਰਾਨ ਬਦਲ ਸਕਦੀਆਂ ਹਨ। ਕਿਸੇ ਵਿਅਕਤੀ ਵੱਲੋਂ ਉਦਾਸ, ਸੁੰਨ ਹੋਣ ਅਤੇ ਗੁੱਸਾ ਕਰਨ ਤੋਂ ਲੈ ਕੇ ਦੋਸ਼ ਭਾਵਨਾ ਜਾਂ ਇੱਥੋਂ ਤੱਕ ਕਿ ਸਵੀਕਾਰ ਕਰਨ ਜਾਂ ਰਾਹਤ ਮਹਿਸੂਸ ਕਰਨ ਵਰਗੀਆਂ ਕਈ ਤਰ੍ਹਾਂ ਦੀਆਂ ਭਾਵਨਾਵਾਂ ਮਹਿਸੂਸ ਕਰਨਾ ਬਿਲਕੁਲ ਆਮ ਗੱਲ ਹੈ। ਕੋਈ ਵੀ ਭਾਵਨਾ ਸਹੀ ਜਾਂ ਗ਼ਲਤ ਨਹੀਂ ਹੁੰਦੀ ਹੈ।
ਇਸ ਲਈ ਕੋਈ ਨਿਰਧਾਰਤ ਸਮਾਂ-ਸੀਮਾ ਨਹੀਂ ਹੁੰਦੀ ਹੈ
ਕੁੱਝ ਲੋਕਾਂ ਨੂੰ ਆਪਣੀਆਂ ਭਾਵਨਾਵਾਂ ਨੂੰ ਸਮਝਣ ਅਤੇ ਸਵੀਕਾਰ ਕਰਨ ਵਿੱਚ ਸਮਾਂ ਲੱਗ ਸਕਦਾ ਹੈ। ਉਹ ਇਸ ਬਾਰੇ ਹਰ ਵੇਲੇ ਗੱਲ ਕਰ ਸਕਦੇ ਹਨ ਜਾਂ ਬਿਲਕੁਲ ਵੀ ਨਹੀਂ। 
ਮਹੱਤਵਪੂਰਨ ਤਾਰੀਖਾਂ 'ਤੇ ਭਾਵਨਾਵਾਂ ਮੁੜ ਕੇ ਆ ਸਕਦੀਆਂ ਹਨ ਜਾਂ ਗਰਭਵਤੀ ਹੋਣ ਬਾਰੇ ਦੱਸਣ, ਬੇਬੀ ਸ਼ਾਵਰ ਸਮਾਰੋਹ ਜਾਂ ਹੋਰਨਾਂ ਨੂੰ ਬੱਚਿਆਂ ਨਾਲ ਦੇਖਣ ਵਰਗੀਆਂ ਗੱਲਾਂ ਉਨ੍ਹਾਂ ਨੂੰ ਇਸ ਬਾਰੇ ਦੁਬਾਰਾ ਯਾਦ ਦਿਵਾ ਸਕਦੀਆਂ ਹਨ — ਇੱਥੋਂ ਤੱਕ ਕਿ ਗਰਭ ਡਿੱਗਣ ਹੋਣ ਤੋਂ ਕਈ ਸਾਲਾਂ ਬਾਅਦ ਵੀ। 
ਗਰਭ ਡਿੱਗਣ ਦਾ ਅਨੁਭਵ ਕਰ ਚੁੱਕੇ ਕਿਸੇ ਵਿਅਕਤੀ ਲਈ ਮੌਜੂਦ ਰਹਿਣਾ — ਭਾਵੇਂ ਕਿੰਨਾ ਵੀ ਸਮਾਂ ਬੀਤ ਗਿਆ ਹੋਵੇ — ਬਹੁਤ ਵੱਡਾ ਫ਼ਰਕ ਪਾ ਸਕਦਾ ਹੈ। 
ਇਸ ਅਨੁਭਵ ਦੇ ਹੋਰ ਵੀ ਕਈ ਪੱਖ ਹੋ ਸਕਦੇ ਹਨ
ਅਜਿਹੀਆਂ ਕਈ ਗੱਲਾਂ ਹੋ ਸਕਦੀਆਂ ਹਨ ਜੋ ਤੁਹਾਨੂੰ ਨਜ਼ਰ ਨਾ ਆਉਣ, ਪਰ ਉਹ ਗਰਭ ਡਿੱਗਣ ਦੇ ਅਨੁਭਵ ਨੂੰ ਪ੍ਰਭਾਵਿਤ ਕਰ ਸਕਦੀਆਂ ਹਨ — ਉਸ ਵਿਅਕਤੀ ਲਈ ਵੀ ਅਤੇ ਉਸ ਦੇ ਸਾਥੀ ਲਈ ਵੀ। ਇਨ੍ਹਾਂ ਦਾ ਅਸਰ ਕਈ ਦਿਨਾਂ, ਮਹੀਨਿਆਂ ਜਾਂ ਇੱਥੋਂ ਤੱਕ ਕਿ ਸਾਲਾਂ ਬਾਅਦ ਵੀ ਮਹਿਸੂਸ ਹੋ ਸਕਦਾ ਹੈ। ਉਦਾਹਰਨਾਂ ਵਿੱਚ ਸ਼ਾਮਲ ਹਨ:
ਆਪਣੀਆਂ ਭਾਵਨਾਵਾਂ ਨੂੰ ਲੁਕਾਉਣਾ
ਲੋਕ ਆਪਣੀਆਂ ਭਾਵਨਾਵਾਂ ਨੂੰ ਲੁਕਾ ਸਕਦੇ ਹਨ ਅਤੇ ਦੂਜਿਆਂ ਦੇ ਸਾਹਮਣੇ ਇਹ ਦਿਖਾ ਸਕਦੇ ਹਨ ਕਿ ਉਹ ਠੀਕ ਹਨ, ਜਦੋਂ ਕਿ ਅਸਲ ਵਿੱਚ ਉਹ ਠੀਕ ਨਹੀਂ ਹੁੰਦੇ ਹਨ। 
ਭਾਵਨਾਵਾਂ ਨੂੰ ਦੁਬਾਰਾ ਜਗਾਉਣ ਵਾਲੀਆਂ ਸਥਿਤੀਆਂ
ਲੋਕਾਂ ਲਈ ਬੱਚਿਆਂ, ਛੋਟੇ ਬਾਲਾਂ ਜਾਂ ਗਰਭਵਤੀ ਔਰਤਾਂ ਦੇ ਨੇੜੇ ਰਹਿਣਾ ਔਖਾ ਹੋ ਸਕਦਾ ਹੈ। ਮਹੱਤਵਪੂਰਨ ਤਾਰੀਖਾਂ, ਜਿਵੇਂ ਕਿ ਸੰਭਾਵਿਤ ਜਨਮ ਮਿਤੀ, ਜਾਂ ਹੋਰਨਾਂ ਦੀਆਂ ਗਰਭਵਤੀ ਹੋਣ ਸੰਬੰਧੀ ਘੋਸ਼ਣਾਵਾਂ ਵੀ ਭਾਵਨਾਤਮਕ ਤੌਰ 'ਤੇ ਔਖੀਆਂ ਹੋ ਸਕਦੀਆਂ ਹਨ। 
ਡਾਕਟਰੀ ਅਪੋਇੰਟਮੈਂਟਾਂ
ਇਸ ਵਿੱਚ GP ਕੋਲ ਜਾਣਾ ਜਾਂ ਕੁੱਝ ਮਾਮਲਿਆਂ ਵਿੱਚ ਸਰਜਰੀ ਅਤੇ ਨਜ਼ਦੀਕੀ ਡਾਕਟਰੀ ਨਿਗਰਾਨੀ ਸ਼ਾਮਲ ਹੋ ਸਕਦੀ ਹੈ। ਡਾਕਟਰੀ ਅਪੋਇੰਟਮੈਂਟਾਂ ਨਾਲ ਵਾਧੂ ਤਣਾਅ ਵੀ ਜੁੜ ਸਕਦਾ ਹੈ, ਜਿਵੇਂ ਆਉਣ-ਜਾਣ ਦਾ ਪ੍ਰਬੰਧ ਕਰਨਾ, ਕੰਮ ਤੋਂ ਛੁੱਟੀ ਲੈਣੀ ਜਾਂ ਇਲਾਜ ਦੇ ਖ਼ਰਚੇ ਭਰਨੇ।  
ਮਾਨਸਿਕ ਸਿਹਤ ਅਤੇ ਤੰਦਰੁਸਤੀ 
ਕੁੱਝ ਲੋਕ ਆਪਣੀ ਮਾਨਸਿਕ ਸਿਹਤ 'ਤੇ ਅਸਰ ਮਹਿਸੂਸ ਕਰ ਸਕਦੇ ਹਨ, ਜਿਵੇਂ ਚਿੰਤਾ, ਡਿਪ੍ਰੈਸ਼ਨ ਜਾਂ ਬਹੁਤ ਜ਼ਿਆਦਾ ਦਬਾਅ ਮਹਿਸੂਸ ਕਰਨਾ। 
ਭਵਿੱਖ ਬਾਰੇ ਚਿੰਤਾਵਾਂ
ਲੋਕ ਭਵਿੱਖ ਦੀਆਂ ਗਰਭ-ਅਵਸਥਾਵਾਂ ਬਾਰੇ ਚਿੰਤਤ ਮਹਿਸੂਸ ਕਰ ਸਕਦੇ ਹਨ ਜਾਂ ਉਨ੍ਹਾਂ ਨੂੰ ਇਹ ਡਰ ਹੋ ਸਕਦਾ ਹੈ ਕਿ ਗਰਭ ਦੁਬਾਰਾ ਵੀ ਡਿੱਗ ਸਕਦਾ ਹੈ। 
ਕੁੱਝ ਸਮਾਂ ਛੁੱਟੀ ਲੈਣਾ
ਕੁੱਝ ਲੋਕਾਂ ਨੂੰ ਕੰਮ, ਸਵੈ-ਸੇਵਾ ਗਤੀਵਿਧੀਆਂ, ਸਮਾਜਿਕ ਸਮਾਗਮਾਂ ਜਾਂ ਆਪਣੇ ਸ਼ੌਕਾਂ ਤੋਂ ਕੁੱਝ ਸਮੇਂ ਲਈ ਦੂਰ ਰਹਿਣ ਦੀ ਲੋੜ ਪੈ ਸਕਦੀ ਹੈ। ਕੁੱਝ ਲੋਕਾਂ ਨੂੰ ਰੋਜ਼ਾਨਾ ਦੇ ਕੰਮਾਂ ਵਿੱਚ ਮਦਦ ਦੀ ਲੋੜ ਹੋ ਸਕਦੀ ਹੈ। ਉਨ੍ਹਾਂ ਲਈ ਇਹ ਦੱਸਣਾ ਜਾਂ ਕਹਿਣਾ ਔਖਾ ਹੋ ਸਕਦਾ ਹੈ ਕਿ ਉਨ੍ਹਾਂ ਨੂੰ ਕਿਸ ਚੀਜ਼ ਦੀ ਲੋੜ ਹੈ।
ਇਹ ਸਰੋਤ ਆਸਟ੍ਰੇਲੀਆਈ ਸਰਕਾਰ ਵੱਲੋਂ ਤਿਆਰ ਕੀਤਾ ਗਿਆ ਹੈ। ਇਹ ਗਰਭ ਡਿੱਗਣ ਦਾ ਅਨੁਭਵ ਕਰ ਚੁੱਕੇ ਵੱਖ-ਵੱਖ ਲੋਕਾਂ ਨਾਲ ਕੀਤੇ ਗਏ ਸਲਾਹ-ਮਸ਼ਵਰੇ ਦੇ ਆਧਾਰ 'ਤੇ ਤਿਆਰ ਕੀਤਾ ਗਿਆ ਹੈ।
ਹੋਰ ਮੁਫ਼ਤ ਸਰੋਤਾਂ ਲਈ www.health.gov.au/miscarriage-matters 'ਤੇ ਜਾਓ ਜਾਂ ਇਹ QR ਕੋਡ ਸਕੈਨ ਕਰੋ।
ਜੇਕਰ ਤੁਹਾਡਾ ਜਾਂ ਤੁਹਾਡੇ ਕਿਸੇ ਨਜ਼ਦੀਕੀ ਵਿਅਕਤੀ ਦਾ ਗਰਭ ਡਿੱਗਿਆ ਹੈ, ਤਾਂ ਸਹਾਇਤਾ ਉਪਲਬਧ ਹੈ। ਤੁਸੀਂ ਇਕੱਲੇ ਨਹੀਂ ਹੋ।

	ਸ਼ੁਰੂਆਤੀ ਪੜਾਅ ਵਿੱਚ ਗਰਭ ਡਿੱਗਣ ਦੇ ਨੁਕਸਾਨ ਤੋਂ ਬਾਅਦ ਪੀਅਰ-ਸਪੋਰਟ (ਸਾਥੀਆਂ ਦੀ ਸਹਾਇਤਾ) ਅਤੇ ਜਾਣਕਾਰੀ। pinkelephants.org.au 'ਤੇ ਜਾਓ,         ਜਾਂ ਮਦਦ ਲਈ ਹੈਲਪਲਾਈਨ
1300 726 306 'ਤੇ ਫ਼ੋਨ ਕਰੋ
	ਗਰਭ ਡਿੱਗਣ ਦੇ ਨੁਕਸਾਨ ਤੋਂ ਬਾਅਦ ਦੁੱਖ ਅਤੇ ਸੋਗ ਦੇ ਸਮੇਂ ਲਈ ਮੁਫ਼ਤ ਸਹਾਇਤਾ। 24 ਘੰਟੇ, ਹਫ਼ਤੇ ਦੇ 7 ਦਿਨ ਉਪਲਬਧ ਸਹਾਇਤਾ ਲਾਈਨ 
1300 308 307 'ਤੇ ਫ਼ੋਨ ਕਰੋ,            ਜਾਂ rednose.org.au 'ਤੇ ਜਾਓ
	ਗਰਭ ਡਿੱਗਣ ਬਾਰੇ ਸਹਾਇਤਾ 
ਅਤੇ ਜਾਣਕਾਰੀ। miscarriageaustralia.com.au 'ਤੇ ਜਾਓ।


	ਐਬੋਰਿਜ਼ਨਲ ਅਤੇ ਟੋਰੇਸ ਸਟ੍ਰੇਟ ਆਈਲੈਂਡਰ ਲੋਕਾਂ ਲਈ ਸਹਾਇਤਾ। 
13 92 76 'ਤੇ ਫ਼ੋਨ ਕਰੋ

